รฟท.จ่อชงครม.สัปดาห์หน้าเคาะรถไฟทางคู่ “เด่นชัย-เชียงราย-เชียงของ” 8.5 หมื่นลบ.
รฟท.จ่อชงครม.เคาะรถไฟทางคู่ “เด่นชัย-เชียงราย-เชียงของ” มูลค่า 8.5 หมื่นลบ.สัปดาห์หน้า คาดเปิดประมูลปลายปีนี้
23 ก.ค. 2561

นายวรวุฒิ มาลา รักษาการ ผู้ว่าการรถไฟแห่งประเทศไทย (รฟท.) ระบุในบทวิเคราะห์ กระทรวงคมนาคมเตรียมเสนอคณะรัฐมนตรี (ครม.) พิจารณาและอนุมัติโครงการรถไฟทางคู่ ช่วงเด่นชัย-เชียงราย-เชียงของ ระยะทาง 326 กม. มูลค่า 8.5 หมื่นล้านบาท  ในวันที่ 31 ก.ค.นี้ หลังจากนั้นจึงออก TOR ภายใน 2-3 เดือนจากนั้นเปิดให้ประมูลปลายปีนี้
ส่วนรถไฟทางคู่อีก 8 เส้นทาง ซึ่งเป็นเส้นทางใหม่ 1 เส้นทาง และเส้นทางส่วนต่อขยายอีก 7 เส้นทางหรือเฟส 2 เพิ่งผ่านการอนุมัติจากคณะกรรมการ รฟท. และขณะนี้อยู่ขั้นตอนกระทรวงคมนาคมและสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ พิจารณาก่อนนำเสนอต่อ ครม. คาดว่ารัฐบาลจัดลำดับความสำคัญในการลงทุนแต่ละเส้นทาง โดยมีเป้าหมายให้เกิดการประมูลโครงการทั้งหมดในช่วงต้นปีหน้า
ทั้งนี้ รถไฟทางคู่เฟส 2 มีจำนวน 7 เส้นทาง ประกอบด้วย 1.ช่วงปากน้ำโพ-เด่นชัย ระยะทาง 285 กิโลเมตร (กม.) วงเงิน 62,883.55 ล้านบาท 2.ช่วงเด่นชัย-เชียงใหม่ 189 กม.วงเงิน 56,887.78 ล้านบาท 3.ช่วงชุมทางถนนจิระ-อุบลราชธานี 308 กม.วงเงิน 37,527.10 ล้านบาท 4.ทางคู่ช่วงขอนแก่น-หนองคาย 169 กม.วงเงิน 26,663.26 ล้านบาท
รวมทั้ง 5.ทางคู่ช่วงชุมพร-สุราษฎร์ธานี 168 กม. วงเงิน 24,294.36 ล้านบาท 6.ทางคู่ช่วงสุราษฎร์ธานี-ชุมทางหาดใหญ่-สงขลา 324 กม.วงเงิน 57,375.43 ล้านบาท และ 7.ช่วงชุมทางหาดใหญ่-ปาดังเบซาร์ 45 กม.วงเงิน 8,120.12 ล้านบาท. ส่วนสายทางใหม่ ช่วงบ้านไผ่-มุกดาหาร-นครพนม ระยะทาง 355 กม. มูลค่าโครงการ 67,965.33 ล้านบาท
สำหรับโครงการรถไฟความเร็วสูง กรุงเทพ-นครราชสีมา ซึ่งเป็นโครงการความร่วมมือระหว่างรัฐบาลไทยและรัฐบาลจีนนั้น นายสุชีพ สุขสว่าง วิศวกรใหญ่ฝ่ายก่อสร้าง รฟท. เปิดเผยว่า รฟท.เดินหน้าประมูลงานโยธาโครงการรถไฟไทยจีน
โดยช่วงที่ 2 ระยะทาง 11 กม. มูลค่างาน 5 พันล้านบาท คาดว่าจะสามารถออกหนังสือเชิญชวนประกวดราคาได้ในเดือน ส.ค.นี้ และคาดว่าจะเคาะราคาได้ผู้ชนะในเดือน พ.ย.นี้ โดยทั้งนี้จะรอการประชุมไทยจีน ครั้งที่ 25 ในวันที่ 7-9 ส.ค.นี้ที่กรุงปักกิ่ง หลังจากนั้นจะนำเสนอเข้าคณะกรรมการ รฟท.เพื่ออนุมัติร่าง TOR นอกจากนี้ทางจีนจะส่งแบบก่อสร้างได้ครบทั้ง 14 สัญญาภายในเดือน ส.ค.นี้